A Tanács 92/79/EGK irányelve

(1992. október 19.)

a cigaretták adójának közelítéséről

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 99. cikkére,

tekintettel a Bizottság javaslatára [1],

tekintettel az Európai Parlament véleményére [2],

tekintettel a Gazdasági és Szociális Bizottság véleményére [3],

mivel a 72/464/EGK irányelv [4] általános rendelkezéseket állapít meg a dohánygyártmányra alkalmazandó jövedéki adókra és különös rendelkezéseket tartalmaz a cigarettára alkalmazandó jövedéki adók rendszerére vonatkozóan;

mivel a 79/32/EGK irányelv [5] meghatározta a dohánygyártmány különböző csoportjait;

mivel a határok nélküli belső piac kiépítésének 1993. január 1-jéig történő befejezéséhez szükséges a cigaretta vonatkozásában egy általános minimális jövedéki adót létrehozni;

mivel a Spanyol Királyságnak kétéves átmeneti időszakra van szüksége ennek az általános minimális jövedéki adónak a megvalósításához;

mivel a Portugál Köztársaságnak lehetőséget kell adni kedvezményes adó alkalmazására a kisüzemi termelésben előállított, majd az Azori-szigetek és Madeira távoli régióin elfogyasztott cigarettákra vonatkozóan;

mivel be kellene vezetni egy eljárást, amely minden második évben lehetőséget teremt a cigarettára kivetett jövedéki adók általános előfordulása, valamint ezen adók rendszere tekintetében olyan helyesbítések végrehajtására, amelyek a belső piac megfelelő működését és általában a Szerződés céljait mozdítják elő,

ELFOGADTA EZT AZ IRÁNYELVET:

1. cikk

(1) Legkésőbb 1993. január 1-jéig a tagállamok az ezen irányelvben előírt szabályoknak megfelelő minimális fogyasztási adót alkalmaznak a cigarettára.

(2) Az (1) bekezdést azokra az adókra kell alkalmazni, amelyeket a 72/464/EGK irányelv alapján vetettek ki a cigarettára, és amelyek a következőkből állnak:

a) egy különleges jövedéki adó, amely a termék minden egységére vonatkozik;

b) egy arányos jövedéki adó, amelyet a maximális kiskereskedelmi ár alapján számítottak;

c) egy hozzáadottérték-adó, amely a kiskereskedelmi árral arányos.

2. cikk

Legkésőbb 1993. január 1-jéig valamennyi tagállam általános minimális jövedéki adót alkalmaz (ez a különleges adó, valamint az érték szerinti adó, ide nem értve a hozzáadottérték-adót), amelynek mértéke (valamennyi adót beszámítva) a legkeresettebb árkategóriájú cigaretta kiskereskedelmi eladási árának 57 %-a.

1993. január 1-jétől kezdődően, a cigarettára kivetett általános minimális jövedéki adó megállapítása a minden év január 1-jén kimutatott adatok szerint meghatározott legkeresettebb árkategóriájú cigaretta alapján történik.

3. cikk

(1) A Spanyol Királyságnak 1993. január 1-jétől kezdve kétéves átmeneti időszak áll rendelkezésére, hogy elérje a 2. cikkben megállapított általános minimális jövedéki adó szintjét.

(2) A Portugál Köztársaság a 2. cikkben megállapítottnál legfeljebb 50 %-kal alacsonyabb kedvezményes kulcsot alkalmazhat arra a cigarettára, amelyet az Azori-szigetek és Madeira távoli régióin fogyasztanak el, és amelyet olyan kisüzemi termelők állítanak elő, akiknek az éves termelése egyenként nem haladja meg az 500 tonnát.

4. cikk

Kétévente és első alkalommal legkésőbb 1994. december 31-én, a Tanács a Bizottság jelentése és – adott esetben – javaslata alapján megvizsgálja a 2. cikkben megállapított általános minimális jövedéki adót, a 3. cikk (2) bekezdésének rendelkezéseit, valamint a jövedéki adóknak a 72/464/EGK irányelv 10b. cikkében meghatározott rendszerét, és az Európai Parlamenttel történt konzultációt követően egyhangúlag meghozza a szükséges intézkedéseket. A Bizottság jelentése és a Tanács vizsgálata figyelembe veszi a belső piac megfelelő működését és a Szerződés szélesebb körű céljait.

5. cikk

(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 1992. december 31-ig megfeleljenek. Erről haladéktalanul tájékoztatják a Bizottságot.

Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.

6. cikk

Ennek az irányelvnek a tagállamok a címzettjei.

Kelt Luxembourgban, 1992. október 19-én.

a Tanács részéről

az elnök

J. Cope

[1] HL C 12., 1990.1.18., 4. o.

[2] HL C 94., 1992.4.13., 35. o.

[3] HL C 225., 1990.9.10., 56. o.

[4] HL L 303., 1972.12.31., 1. o. A legutóbb a 92/78/EGK irányelvvel (HL L 316., 1992.10.31., 5. o.) módosított irányelv.

[5] HL L 10., 1979.1.16., 8. o.

--------------------------------------------------